LUTILA. Pre veľký úspech bude súťaž o najkrajší gól pokračovať aj v jesennej časti. Kluby môžu posielať videá na adresu športového redaktora, víťaz semifinálového kola postúpi do celoslovenského finále.
Posledný víťaz, Tomáš Spodniak z OŠK Lutila zaznamenal najkrajší gól jari v dôležitom zápase s Brehmi.
"Hrali sme doma a potrebovali sme body ako soľ. Postavil som si loptu na priamy kop a našťastie to tam padlo," zaspomínal víťaz Tomáš Spodniak a pokračoval: "V hlasovaní sa angažovala hlavne priateľka, ďakujem však aj mojim spoluhráčom, rodine a všetkými, ktorí za mňa hlasovali."
Súťaž o najkrajší gól dedinských súťaží je na Slovensku úplnou novinkou.
"Je to zaujímavé, páči sa mi to. Už aby som aj na jeseň nejaký pekný gól strelil," pousmial sa.
Semifinálové kolo vyhral Spodniak pred Vladimírom Širáňom z Hornej Vsi, vo finálovom však už na protihráčov v hlasovaní nestačil.
"Bola tam naozaj veľká konkurencia. Nevadí, ja si vážim aj semifinálový triumf a veľmi sa z toho teším," uzavrel strelec najkrajšieho gólu v okrese Žiar nad Hronom.